СЕГА - Председателският пост в ЕП разпали война между леви и десни
Общо 348,685,574
Страници 17,016
Председателят на ЕК Жан-Клод Юнкер (вдясно) разговаря с еврокомисаря по цифровата икономика и общество Гюнтер Йотингер преди началото на седмичното заседание в Брюксел. В понеделник късно вечерта германецът беше препитан от евродепутати, преди да поеме овакантения пост от Кристалина Георгиева "Бюджет и човешки ресурси".
Председателският пост в ЕП разпали война между Европейската народна партия (ЕНП) и Групата на социалистите и демократите, съобщи електронното издание "ИЮ Обзървър". Досегашният шеф на ЕП - социалистът Мартин Шулц, обяви в края на миналата година, че се оттегля от поста и се завръща на политическата сцена в родната си Германия. Според уговорка между двете най-големи групи в ЕП сега постът трябва да заеме представител на ЕНП, която вече издигна за свой кандидат бившият еврокомисар от Италия Антонио Таяни. Социалистите обаче номинираха за позицията председателя на групата си в ЕП Джани Питела. В надпреварата обяви, че се включва и лидерът на групата на либералите Ги Верхофстад.
Председателят на групата на ЕНП в ЕП Манфред Вебер разпрати на евродепутатите договорката от 2014 г. за поделяне на властта. Досега споразумението не беше представено публично. Според него първата половина от 5-годишния мандат на ЕП председателят ще бъде от Групата на социалистите и демократите, а след това ще го поеме ЕНП. Договорката е постигната в началото на работата на този ЕП през 2014 г. от Вебер и Мартин Шулц. Новият председател на ЕП предстои да бъде избран следващата седмица.
Междувременно германският еврокомисар Гюнтер Йотингер, който е номиниран за овакантентия от Кристалина Георгиева ресор "Бюджет и човешки ресурси", в понеделник късно вечерта беше изслушан от комисиите по бюджет, бюджетен контрол и правни въпроси на ЕП. В момента той отговаря в ЕК за цифровия пазар и общество. По време на продължилото 2,5 часа изслушване Йотингер отхвърли като неоснователни критиките срещу него в лобизъм и нетолерантност, предаде БНР. Румънски депутат му припомни негово изказване от 2013 г., когато той определи България, Румъния и Италия като почти неуправляеми държави. "Стабилността на страните членки буди основателни притеснения. Твърде често се сменят правителства. Сигурен съм, че България скоро ще има правителство, способно да действа", заяви Йотингер.
Окончателната оценка за Йотингер ще обявят в четвъртък лидерите на парламентарните групи. От Групата на социалистите и демократите в ЕП заявиха, че не подкрепят предложението Йотингер да поеме човешките ресурси в ЕК. Според тях той трябва да отговаря само за бюджета.
Новият курс на развитие на ЕС ще бъде определен през март на срещата на върха в Рим, заяви вчера френският президент Франсоа Оланд след среща в Елисейския дворец в Париж с премиера на Италия Паоло Джентилони, цитиран от агенциите. В края на март лидерите на ЕС ще отбележат 60-ата годишнина от подписването на Римския договор. "Трябва да се възползваме от тази възможност и да започнем нов етап в изграждането на ЕС", посочи Оланд. Той изрази надежда Германия да подкрепи идеите на Франция и Италия за бъдещето развитите на ЕС.
12 Януари 2017 03:32
На това му се вика кражба на евро-комисарски пост. Като е толкова мераклия да му дадат и двата евро-комисарски поста. Борисов защо не протестира?